b'\n_START_ARTICLE_\nEndla (teatras)\n_START_SECTION_\nIstorija\n_START_PARAGRAPH_\nTeatro pastato pirmtake buvo didel\xc4\x97 belang\xc4\x97 sand\xc4\x97liavimo patalpa, pastatyta mieste gastroliuojan\xc4\x8dioms teatro aktori\xc5\xb3 trup\xc4\x97ms XIX a. prad\xc5\xbeioje, tarp gyventoj\xc5\xb3 \xc5\xbeinoma kaip \xe2\x80\x9ePlanwagen\xe2\x80\x9c. Statinio matmenys buvo apie 33 m ilgio ir 10 m plo\xc4\x8dio. Pirmasis vien est\xc5\xb3 kalba pastatytas spektaklis parodytas 1824 m. Tai buvo dviej\xc5\xb3 akt\xc5\xb3 bufonada \xe2\x80\x9ePermi Jago unne-n\xc3\xa4ggo\xe2\x80\x9c pagal adaptuot\xc4\x85 dramaturgo August von Kotzebue komedij\xc4\x85 \xe2\x80\x9eDer Trunkenbold\xe2\x80\x9c, kuri\xc4\x85 pristat\xc4\x97 Talino vokie\xc4\x8di\xc5\xb3 aktori\xc5\xb3 trup\xc4\x97._NEWLINE_1875 m. buvo \xc4\xafkurta viena pirm\xc5\xb3j\xc5\xb3 est\xc5\xb3 dain\xc5\xb3 ir muzikos kult\xc5\xabros draugija \xe2\x80\x9eEndla\xe2\x80\x9c. Ple\xc4\x8diantis veiklai, jos nariai nusprend\xc4\x97 pasistatyti pastat\xc4\x85. Art nouveau statin\xc4\xaf projektavo architektai G. Hella, A. Jung ir E. von Wolffeldt. 1910 m. gegu\xc5\xbe\xc4\x97s 23 d. buvo pad\xc4\x97tas kertinis akmuo naujam teatro pastatui. Jis buvo i\xc5\xa1kilmingai atidarytas 1911 m. spalio 22 d. Pirmasis \xc4\x8dia pastatytas spektaklis buvo parengtas pagal est\xc5\xb3 dramaturgo Augusto Kitzbergo pjes\xc4\x99 \xe2\x80\x9eLibahunt\xe2\x80\x9c (Vilkolakis). _NEWLINE_1918 m. vasario 23 d., Estijos nepriklausomyb\xc4\x97s deklaracijos oficialaus paskelbimo Taline i\xc5\xa1vakar\xc4\x97se, i\xc5\xa1 teatro balkono j\xc4\x85 vie\xc5\xa1ai perskait\xc4\x97 miesto meras Hugo Kuusner._NEWLINE_1944 m. teatras nukent\xc4\x97jo nuo gaisro, o jo lik\xc4\x99 griuv\xc4\x97siai dar buvo naudojami kaip sand\xc4\x97liai. 1961 m. sovietin\xc4\x97 vald\xc5\xbeia nusprend\xc4\x97 ne atstatyti teatr\xc4\x85, bet j\xc4\xaf susprogdinti kaip est\xc5\xb3 nepriklausomyb\xc4\x97s simbol\xc4\xaf. _NEWLINE_Naujas teatras pastatytas 1967 m. miesto centrin\xc4\x97je aik\xc5\xa1t\xc4\x97je, tu\xc5\xa1\xc4\x8dioje vietoje, kuri buvo rezervuota Pernu srities Vykdomajam komitetui. I\xc5\xa1kil\xc4\x99s naujasis teatro pastatas, palyginti su aik\xc5\xa1t\xc4\x97s parametrais, pan\xc4\x97\xc5\xa1\xc4\x97jo \xc4\xaf nedidel\xc4\xaf, sovietinius standartus atitinkant\xc4\xaf paviljon\xc4\x85. 1967 m. lapkri\xc4\x8dio 3 d. parodyta Augusto Jakobsono pjes\xc4\x97 \xe2\x80\x9eKova be fronto linijos\xe2\x80\x9c. Naujoji \xc5\xbei\xc5\xabrov\xc5\xb3 sal\xc4\x97 talpino 600 viet\xc5\xb3, tur\xc4\x97jo pasukam\xc4\x85 scen\xc4\x85, buvo \xc4\xafrengtos erdvios patalpos repeticijoms._NEWLINE_Nuo 1953 iki 1987 m. teatras vadinosi Lidijos Koidulos vardo dramos teatru. 1988 m. gr\xc4\x85\xc5\xbeintas \xe2\x80\x9eEndlos\xe2\x80\x9c pavadinimas. 1989 m. senojo teatro vietoje, Aia ir R\xc3\xbc\xc3\xbctli gatvi\xc5\xb3 kampe, pastatytas atminimo paminklas (skulp. Mati Karmin)._NEWLINE_2001 m. buvo baigta teatro renovacija. Profesionalus \xe2\x80\x9eEndlos\xe2\x80\x9c teatras 90\xe2\x80\x93\xc4\x85j\xc4\xaf sezon\xc4\x85 pasitiko su nauja 150 viet\xc5\xb3 ma\xc5\xbe\xc4\x85j\xc4\x85 sale, pavadinta \xe2\x80\x9eK\xc3\xbc\xc3\xbcn\xe2\x80\x9c (Kl\xc4\x97tis), prisimenant pirm\xc4\x85j\xc4\xaf teatro pastat\xc4\x85 i\xc5\xa1 XIX a. laik\xc5\xb3.\n_START_SECTION_\nVeikla\n_START_PARAGRAPH_\nDe\xc5\xa1imtme\xc4\x8dius teatre vaidina viena stipriausi\xc5\xb3 Estijoje aktori\xc5\xb3 trup\xc4\x97. Repertuare \xc4\xaftrauktos dramos, komedijos, miuziklai. Nuo 1968 m. teatras parengia vasaros programas Pernu miestui \xe2\x80\x93 Baltijos paj\xc5\xabrio kurortui. Paskutinius du de\xc5\xa1imtme\xc4\x8dius special\xc5\xabs vasaros spektakliai vaidinami Pernu mieste ar u\xc5\xbe jo. Paprastai per metus parodoma apie 300 vaidinim\xc5\xb3. Trup\xc4\x99 sudaro 17 aktori\xc5\xb3, 2 re\xc5\xbeisieriai.'